**Evanjelium**, slovo pochádza z gréčtiny εὐαγγέλιον *euangelion*, *dobrá správa*, pôvodne zložený z εὐ- eu- „dobrý" a angellein „zvestovat", ktorý súvisí so substantivom ἄγγελος *angelos* — „posol". Evanjelium je pojem označujúci kresťanský text pojednávajúci o živote, smrti a zmŕtvychvstaní Ježiša Krista. Texty vznikali desiatky rokov po Ježišovej smrti. Štyri evanjelia zahrnuté do Nového zákona sa nazývajú kanonické, ostatné sa označujú ako apokryfné.

Autorstvo
---------

Ich autorstvo býva zvyčajne tradíciou pripisované niektorému z Ježišových žiakov – *apoštolov* alebo ich bezprostredným žiakom (Marek, Lukáš), ktorí zachytili ich rozprávanie. S príchodom renesancie, ktorá prináša kritickejší a otvorenejší pohľad na kresťanskú tradíciu, bolo toto autorstvo v mnohých prípadoch spochybňované.

Dnes je autorstvo väčšiny evanjelií takmer bez výnimky pripisované až neskorším kresťanom, píšucim v mene Ježišových učeníkov (takéto diela sa nazývajú pseudoepigrafy). Sporné zostávajú len štyri evanjeliá nachádzajúce sa v dnešnej Biblii, ktoré podľa konzervatívnej časti kresťanov skutočne sú napísané Ježišovými učeníkmi, zatiaľ čo liberálna časť kresťanských biblistov a skeptici toto tvrdenie spochybňujú na základe kritických analýz textu týchto evanjelií.

Zoznam evanjelií
----------------

II
Katolícki kresťania už najneskôr od čias Ireneja z Lyonu (koniec druhého storočia n.l.) považovali za skutočné evanjelia len štyri:

* Evanjelium podľa Matúša
* Evanjelium podľa Marka
* Evanjelium podľa Lukáša
* Evanjelium podľa Jána

Tieto štyri evanjeliá postupne prijali a rozšírili sa medzi všetky kresťanské komunity. Ostatné evanjeliá boli zakázané cisárskymi dekrétmi, často až pod trestom smrti. Ďalšie zachované evanjeliá, katolíkmi nazývané apokryfy boli napísané aj niekoľko storočí po Ježišovej smrti:

* Evanjelium podľa Tomáša – Zbierka Ježišových výrokov
* Evanjelium podľa Petra – Používané doketickými kresťanmi
* Evanjelium podľa Filipa – Používané Valentiniánskymi kresťanmi
* Evanjelium podľa Márie
* Tomášovo evanjelium o detstve – opisuje Ježišovu mladosť
* Detské evanjelium podľa Jakuba
* Evanjelium pravdy – Pravdepodobne používané Valentiniánskymi kresťanmi
* Múdrosti Ježiša Krista – Dialóg učeníkov s Ježišom
* Dialóg so Spasiteľom – Dialóg učeníkov s Ježišom
* Egertonské evanjelium

Z mnohých evanjelií sa dodnes zachovali len fragmenty kópií alebo citácie v polemikách katolíckych kresťanov voči týmto evanjeliám:

* Evanjelium podľa Judáša
* Evanjelium podľa Matiáša – zachované len v citáciách Klementa z Alexandrie
* Tajné evanjelium podľa Marka – Spomínané v nedávno objavenom liste Klementa z Alexandrie (autenticita tohoto listu je však spochybňovaná)
* Evanjelium Nazorejcov
* Evanjelium Egypťanov
* Evanjelium Hebrejcov
* Evanjelium Ebionitov
* Oxyrhynchus 840 – Fragmenty neznámeho evanjelia
* Evanjelium Spasiteľa

Na základe toho, že niektoré evanjeliá sa zachovali len v zmienkach iných autorov, a že niektoré najstaršie zachované kópie evanjelií žiadny zachovaný staroveký autor nespomenul, je možné, že evanjelií existovalo omnoho viac než dnes poznáme. Navyše väčšina zachovaných nekresťanských evanjelií pochádza z jedinej náhodnej objavenej ukrytej *Knižnice z Nag Hammadi*. Vôbec najstarší fyzicky zachovaný text evanjelia je fragment z Jánovho evanjelia, známy ako Rylandsov papyrus P52, ktorý bol nájdený v Egypte a je datovaný do prvej polovice 2.storočia.

Harmonizácia evanjelií
----------------------

Populárnou formou bolo aj zjednocovanie viacerých existujúcich evanjelií do súvislého textu, čím sa dali udalosti do chronologickej podoby a vyriešili sa protirečenia v evanjeliách.

* Diatessaron
* Fragment 0212 – Fragment neznámej harmonizácie evanjelií
* Justín Mučeník cituje biblické pasáže v harmonizovanej podobe, z čoho sa niektorí biblisti domnievajú, že používal niektorú takúto harmonizáciu

Referencie
----------

1. ↑  HARPER, Douglas. Online Etymology Dictionary [online. [Cit. 2018-12-13].]
2. ↑  Jozef A.Fitzmyer, Ježiš Kristus – Otázky a odpovede, Dobrá kniha, Trnava 1998
3. ↑  Napríklad projekt Jesus Seminar
4. ↑  Irenaeus, Proti Herésii, kniha 3, kapitola 9
5. ↑  Napríklad prvé štyri dekréty Corpus Iuris Civilis, preložené do slovenčiny v tomto článku:

Ďalšia literatúra
-----------------

* HERIBAN, Jozef. *Úvody do Starého i Nového zákona s výberovou a tematicky zoradenou bibliografiou*. Trnava; Rím : Spolok svätého Vojtecha; Slovenský ústav svätého Cyrila a Metoda, 1997. 477 s. ISBN 80-7162-191-9. S. 338 – 342.
* POKORNÝ, Petr; HECKEL, Ulrich. *Úvod do Nového zákona : přehled literatury a teologie*. Preklad Pavel Moskala, Lucie Kopecká. Vyd. 1. Praha : Vyšehrad, 2013. 840 s. (Teologie.) ISBN 978-80-7429-186-9. S. 348 – 393.

Iné projekty
------------

Commons
* Spolupracuj na Commons Commons ponúka multimediálne súbory na tému **Evanjelium (spisy)**

Externé odkazy
--------------

* Evanjeliá – Prehľadné paralelné porovnanie evanjelií
* Early Christian Writings – Stránka so zozbieranými zachovanými textami raných kresťanov (angl.)